ব্রিতা আলভার্ন

ব্রিতা আলভার্ন () ছিলেন ডাইনি হিসেবে অভিযুক্ত একজন নরওয়েজীয় নারী। ১৭২৯ সালে স্ক্যান্ডিনেভিয়ার শেষ ডাইনি অপবাদে বিচারের ঘটনার একটিতে তাকে জাদুবিদ্যা চর্চার অভিযোগে অভিযুক্ত করা হয়। বিচারকার্যের নথিপত্র অসম্পূর্ণ থাকায় তাকে মৃত্যুদণ্ড দেওয়া হয়েছিল কিনা, তা জানা যায়নি। তার বিচারকার্যকে উল্লেখযোগ্য হিসেবে বিবেচনা করা হয়, কারণ এটি একটি নতুন যুগের সূচনাকালে ডাইনি বিচার এবং আইন থাকা সত্ত্বেও সংশয়বাদী কর্তৃপক্ষ ও ডাইনিতে বিশ্বাসী জনসাধারণের মধ্যকার দ্বন্দ্বের চিত্র তুলে ধরে।

 মামলার বিবরণ 
১৭২৯ সালের ১৯ ফেব্রুয়ারি সানফজর্ডের ইন্দ্রেডেল স্কিপ্রাইডে ব্রিতা আলভার্নকে জাদুবিদ্যা চর্চার অভিযোগে অভিযুক্ত করে বিচারের সম্মুখীন করা হয়। প্যারিশ ভিকার এবং জনসাধারণের অনুরোধে বেলিফ হুগো ফ্রিডেরিখ মর্টেনসেন তার বিরুদ্ধে অভিযোগ আনেন। ব্রিতা অভিযোগ অস্বীকার করেন। বেলিফ যখন মামলাটি আরও এগিয়ে নেওয়ার জন্য উচ্চ আদালতের অনুমতি চান, তখন তাকে জানানো হয় যে, যদি তিনি এটি করতে চান তবে তাকে নিজ দায়িত্বে এবং নিজের সম্মানের ঝুঁকি নিয়ে তা করতে হবে। উচ্চ আদালত মন্তব্য করে যে, ডাইনি বিচার একটি অর্থহীন বিষয় এবং অতীতে অনেক নিরপরাধ মানুষকে এর মাধ্যমে সাজা দেওয়ার কুখ্যাতি রয়েছে। বেলিফ গির্জার সমর্থনের কথা উল্লেখ করলে তাকে জানানো হয় যে, এই ধরনের বিষয়ে গির্জার কোনো হস্তক্ষেপ থাকা উচিত নয়।

তা সত্ত্বেও ১৭২৯ সালের ৯ই আগস্ট আলভার্নকে তার ভাই ওলের সাথে বিচারের মুখোমুখি করা হয়। এবার ব্রিতা স্বীকার করেন যে তিনি লাল নখওয়ালা মানুষের বেশে শয়তানের দেখা পেয়েছেন, যিনি তাকে মানুষ এবং প্রাণীদের মধ্যে অসুস্থতা সৃষ্টি করার ক্ষমতা দিয়েছেন, অন্যদিকে ওলে স্বীকার করেন যে তিনি গেঁটেবাত এবং রক্তপাত নিরাময়ের ক্ষমতা লাভ করেছেন। মামলাটি আরও এগিয়ে নেওয়ার জন্য বেলিফ আবার উচ্চতর কর্তৃপক্ষের কাছে আবেদন করেন। এবার তাকে উত্তর দেওয়া হয় যে, যদি এটি চালিয়ে যাওয়া প্রয়োজন হয় তবে যেন দ্রুত শেষ করা হয়।

এর পরে কী ঘটেছিল তা জানা যায়নি, কারণ বাকি বিচারের নথিপত্র খুঁজে পাওয়া যায়নি। যেহেতু ব্রিতা এবং ওলে তাদের দোষ স্বীকার করেছিলেন, তাই তাদের মৃত্যুদণ্ড দেওয়া হয়ে থাকতে পারে। যদি সেরকম হয়ে থাকে, তবে সম্ভবত তারাই নরওয়ের শেষ ব্যক্তি যাদের জাদুবিদ্যা চর্চার দায়ে মৃত্যুদণ্ড দেওয়া হয়েছিল। এর পরের বছর সিরি জর্জেনসড্যাটার নামে একজন মহিলা ডাইনি হওয়ার কথা স্বীকার করেন, কিন্তু আদালত রায় দেয় যে সিরি জর্জেনসড্যাটার গল্পটি বানিয়ে বলেছেন, তাই তার মামলাটি খারিজ করে দেওয়া হয়।Gunnar W. Knutsen: Trolldomsprosessene på Østlandet. En kulturhistorisk undersøkelse, TINGBOKPROSJEKTET. Oslo, 1998 ব্রিতা এবং ওলের ক্ষেত্রেও এমনটি ঘটার সম্ভাবনা উড়িয়ে দেওয়া যায় না।

 প্রেক্ষাপট 
এটি নরওয়েতে শেষ ডাইনি বিচার ছিল না। ১৭৩২ সালে রোমসডালেন কাউন্টিতে ছয়জনকে জাদুবিদ্যা চর্চার জন্য সাজা দেওয়া হয়েছিল, যদিও তাদের মৃত্যুদণ্ড দেওয়া হয়নি। এছাড়া ১৭৫৪ সালে হোর্ডাল্যান্ডে সুজান মন্সডাটারের বিচার করা হয়েছিল। তবে ১৮ শতকের নরওয়েজীয় ডাইনি বিচারগুলোতে হয় মৃত্যুদণ্ড দেওয়া হয়নি, অথবা সেগুলোর নথিপত্র পাওয়া যায়নি। নরওয়েতে জাদুবিদ্যা চর্চার দায়ে সর্বশেষ নিশ্চিত কার্যকর হওয়া মৃত্যুদণ্ড ছিল ১৬৯৫ সালে ট্রমসের কেভিয়েফজর্ডে জোহান নীলসডাটারের মৃত্যুদণ্ড।

 তথ্যসূত্র 

 অতিরিক্ত সূত্র 
 Ragnhild Botheim: Trolldomsprosessane i Bergenhus len 1566-1700, Ragnhild Botheim, Hovedoppgave i historie, Universitetet i Bergen, 1999 II. 
 Paul Torvik Nilsen, Trollungar og heksejakt, 21. nov 2005 06:00
 Rune Blix Hagen, Trollheksenes djevelarbeid. Kvinneskjebner fra hekseforfølgelsens tidsalder i nord, 2006

বিষয়শ্রেণী:ডাইনি হিসেবে অভিযুক্ত ব্যক্তি
বিষয়শ্রেণী:নরওয়েতে ডাইনি বিচার